FCK snuppede Jores Okore for næsen af FC Midtjylland, der måtte vente på, at de fik penge i kassen.

Da FC København lørdag den 27. august præsenterede Jores Okore som deres sidste spiller i sommerens transfervindue, kunne de i Herning lakonisk konstatere, at de var blevet overhalet inden om. Havde de haft samme mulighed for at handle hurtigt, som FC København har, havde de givetvis kunnet præsentere selv samme spiller i Herning, allerede inden københavnerne sent onsdag aften den 24. august kvalificerede sig til Champions League efter at have spillet 1-1 mod APOEL på Cypern og scoret sig i omegnen af 200 mio. kr.

Allerede om aftenen tirsdag den 23. august havde repræsentanter for FC Midtjylland og Jores Okores agenter således holdt møde i England, hvor de var blevet omlyst om og accepteret forsvarsspillerens krav og beløbene i hans nye kontrakt.

Der manglede bare nogle detaljer, før midtjyderne endeligt kunne underskrive aftalen: Dels skulle der nogle penge i kassen, før man kunne hente Jores Okore ind, dels skulle han på grund af bruskskaden i hans ene knæ gennemgå et udvidet lægetjek, og endelig skulle Patrick Banggaard sælges eller lejes ud for ikke igen at havne som tredjevalg.

Den første detalje var den største hurdle, for salget af Vaclav Kadlec til Sparta Prag trak ud, eftersom FC Midtjylland havde besluttet sig for ikke at sælge ham billigt, og fordi tjekkerne ikke var pressede af et transfervindue, der var længere åbent end det danske.

Når FC Midtjylland ikke bare skrev kontrakt med Jores Okore, før klubben var kommet af med Kadlec, hænger det først og fremmest sammen med, at klubbens råderum i år er mere begrænset, end det var for et år siden. I forhold til sidste sommers transfervindue havde FC Midtjyllands storaktionær, Matthew Benham, for at nå målet om økonomisk balance over de kommende tre år besluttet, at han denne sommer ville arbejde med en lavere risikostruktur, hvor klubben skulle sælge, før den kunne købe.

Kilder tæt på forhandlingsforløbet vurderer ganske vist, at Jores Okore alligevel var røget til FC Midtjylland kort før transferdeadline onsdag den 31. august, hvis ikke han var blevet præsenteret i København om lørdagen, fordi handlen med Sparta Prag på det tidspunkt var så godt som sikker, og pengene dermed i princippet kommet i kassen. Hvis ikke han da havde takket ja til Olympiakos, Dinamo Zagreb eller en af de andre klubber, der havde bejlet til ham.

I København ser manager Ståle Solbakken ikke handlen som et kapløb mellem to eller flere klubber:

»Det var helt ærligt bare to parter, som så det som en god idé. Jeg følte aldrig, at vi havde en konkurrence om ham, og jeg havde ikke hørt om det, du fortæller mig om FCM. For mig var det hans kontrakt med Aston Villa, der var det »problem« der skulle løses,« siger Ståle Solbakken til BT.

Ifølge vores oplysninger accepterede Aston Villa at lade Jores Okore gå på en fri transfer, dog med kravet om at få del i et eventuelt videresalg senere.

BT har været i kontakt med FC Midtjyllands formand, Rasmus Ankersen, der ikke har ønsket at kommentere historien. BT har forgæves forsøgt at få en kommentar fra Jores Okore.

Sådan skriver BT om transfers BT dækker alle aktiviteter i transfervinduet intenst - fra en given klubs indledende interesse for en spiller over sammenbrudte forhandlinger til gennemførte klubskifter. Vores ambition er selv at være først med nyheder på alle parametre. Nogle gange bliver historierne til ved hjælp af åbne kilder, andre gange ved hjælp af anonyme kilder. Historier, der bygger på anonyme kilder, er altid godkendt på chefniveau.

Vi citerer gerne udenlandske mediers historier om internationale transfers og vurderer hver gang mediets troværdighed generelt og/eller i forhold til den pågældende spiller/klub.

Vi citerer gerne udenlandske og danske mediers historier om danske spillere, men først når vi har vurderet mediets troværdighed og forsøgt at indhente en kommentar fra spilleren, klubben eller en mellemmand.